CELEX: 32016D0169
Language: el
Date: 2016-02-05 00:00:00
Title: Εκτελεστική απόφαση (ΕΕ) 2016/169 της Επιτροπής, της 5ης Φεβρουαρίου 2016, για την τροποποίηση της απόφασης 2010/221/ΕΕ όσον αφορά τα εθνικά μέτρα για την πρόληψη της εισόδου ορισμένων νόσων των υδρόβιων ζώων στην Ιρλανδία, στη Φινλανδία, στη Σουηδία και στο Ηνωμένο Βασίλειο [κοινοποιηθείσα υπό τον αριθμό C(2016) 605] (Κείμενο που παρουσιάζει ενδιαφέρον για τον ΕΟΧ)

9.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 32/158
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/169 ΤΗΣ ΕΠΙΤΡΟΠΉΣ
   της 5ης Φεβρουαρίου 2016
   για την τροποποίηση της απόφασης 2010/221/ΕΕ όσον αφορά τα εθνικά μέτρα για την πρόληψη της εισόδου ορισμένων νόσων των υδρόβιων ζώων στην Ιρλανδία, στη Φινλανδία, στη Σουηδία και στο Ηνωμένο Βασίλειο
   
      
         [κοινοποιηθείσα υπό τον αριθμό C(2016) 605]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 43 παράγραφος 2,
   Εκτιμώντας τα ακόλουθα:
   
               (1)
            
            
               Η απόφαση 2010/221/ΕΕ της Επιτροπής (2) επιτρέπει σε ορισμένα κράτη μέλη να εφαρμόζουν περιορισμούς στη διάθεση στην αγορά και στην εισαγωγή φορτίων υδρόβιων ζώων, ώστε να προλαμβάνεται η είσοδος ορισμένων νόσων στην επικράτειά τους, υπό τον όρο ότι έχουν αποδείξει ότι η επικράτειά τους ή ορισμένες οριοθετημένες περιοχές της επικράτειάς τους είναι απαλλαγμένες από τις νόσους αυτές ή έχουν θεσπίσει πρόγραμμα εξάλειψης ή επιτήρησης για να αποκτήσουν την εν λόγω ελευθερία. Τα κράτη μέλη που εφαρμόζουν εγκεκριμένο πρόγραμμα εξάλειψης για μία ή περισσότερες από τις νόσους αυτές, μπορούν, σύμφωνα με το άρθρο 3 παράγραφος 2 της εν λόγω απόφασης, να εφαρμόζουν περιορισμούς διάθεσης στην αγορά και εισαγωγής όσον αφορά τις νόσους αυτές μόνο έως τις 31 Δεκεμβρίου 2015.
            
         
               (2)
            
            
               Σύμφωνα με την απόφαση 2010/221/ΕΕ, τα κράτη μέλη και τα τμήματά τους που απαριθμούνται στον κατάλογο του παραρτήματος I θεωρούνται απαλλαγμένα από τις νόσους που αναφέρονται στο εν λόγω παράρτημα. Επιπλέον, με την εν λόγω απόφαση εγκρίθηκαν τα προγράμματα εξάλειψης που θέσπισαν ορισμένα κράτη μέλη όσον αφορά τις περιοχές και τις νόσους που απαριθμούνται στο παράρτημα II της απόφασης αυτής. Με την εν λόγω απόφαση εγκρίθηκαν επίσης τα προγράμματα επιτήρησης όσον αφορά τον ερπητοϊό των στρειδιών 1 μVar (OsHV-1μVar) που θεσπίστηκαν από ορισμένα κράτη μέλη όσον αφορά τις περιοχές που απαριθμούνται στο παράρτημα III του εν λόγω κανονισμού.
            
         
               (3)
            
            
               Η Φινλανδία, σύμφωνα με το άρθρο 43 της οδηγίας 2006/88/ΕΚ, υπέβαλε στην Επιτροπή αίτηση έγκρισης περιορισμών διάθεσης στην αγορά και εισαγωγής φορτίων υδρόβιων ζώων, ώστε να προληφθεί η είσοδος του ιού άλφα των σαλμονιδών (salmonid alphavirus — SAV) στα ηπειρωτικά τμήματα της επικράτειάς της. Η κύρια αιτιολόγηση για την αίτηση της Φινλανδίας είναι ότι ο ιός SAV μπορεί να προκαλέσει σοβαρές νόσους των ψαριών, όπως η νόσος του παγκρέατος (PD) και η νόσος του ύπνου (SD), στα είδη που είναι δυνατόν να προσβληθούν. Οι εν λόγω νόσοι μεταδίδονται εύκολα και έχει αποδειχθεί ότι προκαλούν σημαντικές ζημίες, ιδίως σε εκμεταλλεύσεις εκτροφής σολομού του Ατλαντικού (Salmo salar), αλλά μπορεί να πληγούν σοβαρά και οι πληθυσμοί ιριδίζουσας πέστροφας (Oncorhynchus mykiss) και κοινής πέστροφας (Salmo trutta). Η Φινλανδία έχει σημαντική ετήσια παραγωγή αυτών των ειδών που εκτρέφονται τόσο για την παραγωγή τροφίμων όσο και για επανεμπλουτισμό. Τα εν λόγω είδη πρέπει να προστατευθούν από την είσοδος του ιού SAV.
            
         
               (4)
            
            
               Η λοίμωξη από τον ιό SAV ορίζεται στον κώδικα υγείας υδρόβιων οργανισμών (κώδικας για τους υδρόβιους οργανισμούς) του Παγκόσμιου Οργανισμού για την Υγεία των Ζώων (OIE) ως λοίμωξη από οποιονδήποτε υποτύπο του SAV του γένους Alphavirus της οικογένειας Togaviridae. Τέτοιες λοιμώξεις πρέπει να δηλώνονται υποχρεωτικά στον OIE από το 2014 και οι διαγνωστικές μέθοδοι για την ανίχνευση και τον εντοπισμό του παθογόνου παράγοντα καθορίζονται στο εγχειρίδιο διαγνωστικών δοκιμών του OIE για τους υδρόβιους οργανισμούς (εγχειρίδιο του OIE για τους υδρόβιους οργανισμούς). Επιπλέον, ο κώδικας για τους υδρόβιους οργανισμούς περιέχει συγκεκριμένες συστάσεις για την επίτευξη και τη διατήρηση του καθεστώτος απαλλαγής από νόσο όσον αφορά τον ιό SAV, καθώς και για την εισαγωγή και τη διαμετακόμιση των υδρόβιων ζώων και των προϊόντων τους από χώρα που δεν έχει χαρακτηριστεί απαλλαγμένη από λοιμώξεις από τον ιό SAV.
            
         
               (5)
            
            
               Η Φινλανδία προσκόμισε στοιχεία που περιγράφουν το σύστημα ελέγχου και υποχρεωτικής δήλωσης των νόσων των υδρόβιων ζώων που εφαρμόζει και, επιπλέον, που περιγράφουν τα συστήματα επιτήρησης που χρησιμοποιεί για να τεκμηριώσει ποια ηπειρωτικά τμήματα της Φινλανδίας είναι απαλλαγμένα από τον ιό SAV. Τα εν λόγω στοιχεία, τα οποία επιβεβαίωσαν ότι εφαρμοζόταν παθητική επιτήρηση για τον ιό SAV από τότε που η νόσος άρχισε να δηλώνεται υποχρεωτικά σύμφωνα με τη φινλανδική νομοθεσία το 2010, καθώς και ενεργητική επιτήρηση για περίοδο δύο ετών, από το 2013 έως το 2014, και στις δύο περιπτώσεις κάνοντας χρήση διαγνωστικών μεθόδων σύμφωνα με το εγχειρίδιο του OIE για τους υδρόβιους οργανισμούς, τεκμηριώνουν την αξιολόγηση ότι τα ηπειρωτικά τμήματα της Φινλανδίας είναι απαλλαγμένα από τον ιό SAV.
            
         
               (6)
            
            
               Επιπλέον, η Φινλανδία προσκόμισε στοιχεία που περιγράφουν την επιδημιολογική κατάσταση όσον αφορά τον ιό SAV σε λεκάνες απορροής κοινές με τη Νορβηγία, τη Σουηδία και τη Ρωσία, καθώς και τα ισχύοντα μέτρα βιοασφάλειας για την πρόληψη τυχόν μετάδοσης του ιού SAV από τις παράκτιες στις ηπειρωτικές περιοχές της Φινλανδίας. Τα στοιχεία αυτά αποδεικνύουν ότι τα ισχύοντα μέτρα είναι σύμφωνα με τις συστάσεις του OIE, και, ως εκ τούτου, τεκμηριώνουν επίσης την άποψη ότι τα ηπειρωτικά τμήματα της Φινλανδίας μπορούν να θεωρούνται απαλλαγμένα από τον ιό SAV.
            
         
               (7)
            
            
               Με βάση την αναγνώριση από τον OIE της λοίμωξης από τον ιό SAV ως σοβαρής μολυσματικής νόσου που πλήττει ορισμένα είδη σολομού και τα στοιχεία που προσκόμισε η Φινλανδία σχετικά με την τρέχουσα κατάσταση της υγείας όσον αφορά τον ιό SAV και τις πιθανές οικονομικές και οικολογικές συνέπειες της εισόδου του ιού SAV στα ηπειρωτικά τμήματα της Φινλανδίας, δικαιολογείται να εγκριθεί η εφαρμογή ορισμένων περιορισμών διάθεσης στην αγορά και εισαγωγής σύμφωνα με το άρθρο 43 της οδηγίας 2006/88/ΕΚ ώστε να προληφθεί η εν λόγω είσοδος. Συνεπώς, ο ιός άλφα των σαλμονιδών (salmonid alphavirus — SAV) θα πρέπει να περιληφθεί στο παράρτημα I της απόφασης 2010/221/ΕΕ για τα ηπειρωτικά τμήματα της επικράτειας της Φινλανδίας.
            
         
               (8)
            
            
               Το Ηνωμένο Βασίλειο περιλαμβάνεται στον κατάλογο του παραρτήματος I της απόφασης 2010/221/ΕΕ με την επικράτεια της Μεγάλης Βρετανίας, εκτός των Whitstable Bay στο Kent, Blackwater Estuary και River Crouch στο Essex και Poole Harbour στο Dorset, αναγνωρισμένη ως απαλλαγμένη από τον ερπητοϊό των στρειδιών 1 μvar (OsHV-1μVar).
            
         
               (9)
            
            
               Το Ηνωμένο Βασίλειο δήλωσε στην Επιτροπή ότι διαπιστώθηκε προσφάτως η παρουσία του ιού OsHV-1μVar στο River Roach του Essex και σε περιοχή έξω από το Whitstable Bay στη βόρεια ακτή του Kent. Επιπλέον, κατόπιν επιδημιολογικής αξιολόγησης μετά τη διαπίστωση της παρουσίας του εν λόγω ιού στο River Roach, το απαλλαγμένο από τη νόσο διαμέρισμα του Essex διευρύνεται για να ενσωματώσει το υφιστάμενο απαλλαγμένο από τη νόσο διαμέρισμα του Blackwater και River Colne. Τέλος, το Ηνωμένο Βασίλειο δήλωσε ότι διαπιστώθηκε η παρουσία του ιού OsHV-1μVar στο River Teign στο Devon. Συνεπώς, οι εν λόγω περιοχές δεν θα πρέπει να θεωρούνται πλέον απαλλαγμένες από την εν λόγω νόσο. Οι γεωγραφικές οριοθετήσεις για την επικράτεια του Ηνωμένου Βασιλείου που αναγνωρίζεται ως απαλλαγμένη από τον ιό OsHV-1μVar θα πρέπει να τροποποιηθούν αναλόγως.
            
         
               (10)
            
            
               Τα ηπειρωτικά τμήματα της επικράτειας της Σουηδίας απαριθμούνται στο παράρτημα II της απόφασης 2010/221/ΕΕ ως έδαφος με εγκεκριμένο πρόγραμμα εξάλειψης όσον αφορά τη βακτηριακή νεφρίτιδα (BKD). Ομοίως, τα παράκτια τμήματα της επικράτειας της Σουηδίας απαριθμούνται στο εν λόγω παράρτημα ως έδαφος με εγκεκριμένο πρόγραμμα εξάλειψης όσον αφορά τη λοιμώδη παγκρεατική νέκρωση (IPN).
            
         
               (11)
            
            
               Η Σουηδία ανέφερε στην Επιτροπή ότι κατά τα τελευταία τρία έτη επιτήρησης στις περιοχές που υπόκεινται στο εγκεκριμένο πρόγραμμα εξάλειψης πέντε εκμεταλλεύσεις βρέθηκαν να είναι θετικές όσον αφορά τη βακτηριακή νεφρίτιδα. Οι εν λόγω ιχθυοτροφικές εκμεταλλεύσεις υπόκεινται επί του παρόντος σε μέτρα ελέγχου και εξάλειψης, έτσι ώστε να επιτευχθεί η αναγνώριση του καθεστώτος απαλλαγής από τη νόσο. Για να επιτύχει τα επιθυμητά αποτελέσματα όσον αφορά τις εν λόγω εκμεταλλεύσεις και να είναι σε θέση να προβεί σε συνολική αξιολόγηση ολόκληρου του προγράμματος σχετικά με την BKD, η Σουηδία ζήτησε παράταση της περιόδου κατά την οποία μπορεί να εφαρμόσει περιορισμούς διάθεσης στην αγορά και εισαγωγής όσον αφορά την εν λόγω νόσο, όπως προβλέπεται στην απόφαση 2010/221/ΕΕ. Με βάση τα αποτελέσματα του προγράμματος, είναι σκόπιμο να δοθεί η εν λόγω παράταση.
            
         
               (12)
            
            
               Όσον αφορά την IPN, η Φινλανδία και η Σουηδία ζήτησαν από την Επιτροπή να αξιολογηθεί η περαιτέρω προσέγγιση και το πεδίο εφαρμογής των προγραμμάτων επιτήρησης και εξάλειψης για την εν λόγω νόσο. Επί του παρόντος, ο ορισμός της IPN συμπεριλαμβάνει όλες οι γενοομάδες της IPN. Μόνο τα στελέχη της γενοομάδας 5 του ιού της ΙΡΝ είναι γνωστό ότι προκαλούν θνησιμότητα και κλινική νόσο στα εκτρεφόμενα σολομοειδή στην Ευρώπη. Συνεπώς, δεν θα πρέπει να συμπεριληφθούν άλλες γενοομάδες στα εν λόγω προγράμματα εξάλειψης. Ωστόσο, απόφαση για το ζήτημα αυτό μπορεί να ληφθεί μόνο με βάση ολοκληρωμένη επιστημονική αξιολόγηση. Τέτοια αξιολόγηση δεν έχει πραγματοποιηθεί μέχρι σήμερα. Έως ότου ολοκληρωθεί η αξιολόγηση αυτή, είναι σκόπιμο να παραταθεί το εφαρμοζόμενο πρόγραμμα της Σουηδίας για την εξάλειψη της IPN και, κατά συνέπεια, η δυνατότητα εφαρμογής περιορισμών διάθεσης στην αγορά και εισαγωγής, όπως προβλέπεται στην απόφαση 2010/221/ΕΕ.
            
         
               (13)
            
            
               Η Επιτροπή, στο πλαίσιο της προβλεπόμενης νέας νομοθεσίας της Ένωσης για την υγεία των ζώων, θα διενεργήσει αξιολογήσεις σχετικά με τις μεταδοτικές νόσους των ζώων που μπορεί να υπόκεινται σε εθνικά μέτρα. Συνεπώς, είναι εν προκειμένω σκόπιμο να παραταθεί η προθεσμία που προβλέπεται στο άρθρο 3 παράγραφος 2 της απόφασης 2010/221/ΕΕ για τη χορήγηση άδειας εφαρμογής ορισμένων εθνικών μέτρων έως ότου ολοκληρωθούν οι εν λόγω αξιολογήσεις και αρχίσει να ισχύει η νέα νομοθεσία της Ένωσης για τα ζώα, πράγμα που προβλέπεται για το 2021.
            
         
               (14)
            
            
               Το παράρτημα III της απόφασης 2010/221/ΕΕ απαριθμεί επτά διαμερίσματα στην επικράτεια της Ιρλανδίας με εγκεκριμένο πρόγραμμα επιτήρησης όσον αφορά τον ιό OsHV-1μVar. Η Ιρλανδία πληροφόρησε πρόσφατα την Επιτροπή ότι διαπιστώθηκε η παρουσία του ιού OsHV-1μVar στις περιοχές Gweebara Bay (διαμέρισμα 2) και Kenmare Bay (διαμέρισμα 7). Κατά συνέπεια, τα εν λόγω διαμερίσματα θα πρέπει να διαγραφούν από τις περιοχές που απαριθμούνται στο παράρτημα III.
            
         
               (15)
            
            
               Εν συνεχεία, η Ιρλανδία υπέβαλε δήλωση απαλλαγής από νόσο όσον αφορά τον ιό OsHV-1μVar για τα υπόλοιπα πέντε διαμερίσματα που απαριθμούνται στο παράρτημα III της απόφασης 2010/221/ΕΕ και για ένα νέο διαμέρισμα A: το εκκολαπτήριο Tralee Bay. Η δήλωση αυτή πληροί τις απαιτήσεις σχετικά με τη δήλωση απαλλαγής από νόσο, σύμφωνα με τα οριζόμενα στην οδηγία 2006/88/ΕΚ. Κατά συνέπεια, τα ακόλουθα διαμερίσματα της επικράτειας της Ιρλανδίας: διαμέρισμα 1: Sheephaven Bay, διαμέρισμα 3: Killala Bay, Broadhaven Bay και Blacksod Bay, διαμέρισμα 4: Streamstown Bay, διαμέρισμα 5: Bertraghboy Bay και Galway Bay, διαμέρισμα 6: Poulnashaary Bay και διαμέρισμα A: εκκολαπτήριο Tralee Bay θα πρέπει να θεωρηθούν απαλλαγμένα από τον ιό OsHV-1μVar και, ως εκ τούτου, να περιληφθούν στο παράρτημα I της απόφασης 2010/221/ΕΕ.
            
         
               (16)
            
            
               Δεδομένου ότι η δήλωση της Ιρλανδίας αποδεικνύει καθεστώς απαλλαγής από τη νόσο για όλα τα υπόλοιπα πέντε διαμερίσματα που απαριθμούνται στο παράρτημα III της απόφασης 2010/221/ΕΕ, το πρόγραμμα επιτήρησης για τον ιό OsHV-1μVar με σκοπό την απόδειξη της απαλλαγής από τη νόσο, σύμφωνα με το εν λόγω παράρτημα, δεν θα εφαρμόζεται πλέον για τα απαριθμούμενα ιρλανδικά διαμερίσματα. Συνεπώς, η καταχώριση για την Ιρλανδία στο παράρτημα III θα πρέπει να διαγραφεί.
            
         
               (17)
            
            
               Το άρθρο 3 παράγραφος 2 της απόφασης 2010/221/ΕΕ περιορίζει χρονικά την άδεια εφαρμογής ορισμένων εθνικών μέτρων, σύμφωνα με το άρθρο 43 της οδηγίας 2006/88/ΕΚ, έως τις 31 Δεκεμβρίου 2015. Για να αποφευχθεί τυχόν διακοπή της εφαρμογής των εν λόγω μέτρων, οι προτεινόμενες τροποποιήσεις θα πρέπει να ισχύσουν από την 1η Ιανουαρίου 2016.
            
         
               (18)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 3 παράγραφος 2 της απόφασης 2010/221/ΕΕ, η ημερομηνία «31 Δεκεμβρίου 2015» αντικαθίσταται από την ημερομηνία «1η Ιουλίου 2021».
   Άρθρο 2
   Τα παραρτήματα I και ΙΙΙ της απόφασης 2010/221/ΕΕ αντικαθίστανται από το κείμενο του παραρτήματος της παρούσας απόφασης.
   Άρθρο 3
   Η παρούσα απόφαση εφαρμόζεται από την 1η Ιανουαρίου 2016.
   Άρθρο 4
   Η παρούσα απόφαση απευθύνεται στα κράτη μέλη.
   
      Βρυξέλλες, 5 Φεβρουαρίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 328 της 24.11.2006, σ. 14.
   
      (2)  Απόφαση 2010/221/ΕΕ της Επιτροπής, της 15ης Απριλίου 2010, για την έγκριση εθνικών μέτρων με σκοπό τον περιορισμό του αντικτύπου ορισμένων ασθενειών σε ζώα υδατοκαλλιέργειας και άγρια υδρόβια ζώα σύμφωνα με το άρθρο 43 της οδηγίας 2006/88/ΕΚ του Συμβουλίου (ΕΕ L 98 της 20.4.2010, σ. 7).
   
      ΠΑΡΑΡΤΗΜΑ
      Η απόφαση 2010/221/ΕΕ τροποποιείται ως εξής:
      
                  1.
               
               
                  Το παράρτημα Ι της απόφασης 2010/221/ΕΕ αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ I
                     
                        Κράτη μέλη και περιοχές τα οποία θεωρούνται απαλλαγμένα από τις νόσους οι οποίες απαριθμούνται στον πίνακα και τα οποία επιτρέπεται να λαμβάνουν εθνικά μέτρα για την πρόληψη της εισόδου αυτών των νόσων σύμφωνα με το άρθρο 43 παράγραφος 2 της οδηγίας 2006/88/ΕΚ
                     
                     
                                 Νόσος
                              
                              
                                 Κράτος μέλος
                              
                              
                                 Κωδικός
                              
                              
                                 Γεωγραφική οριοθέτηση της περιοχής με εγκεκριμένα εθνικά μέτρα
                              
                           
                                 Εαρινή ιαιμία του κυπρίνου (SVC)
                              
                              
                                 Δανία
                              
                              
                                 DK
                              
                              
                                 Το σύνολο της επικράτειας
                              
                           
                                 Ιρλανδία
                              
                              
                                 IE
                              
                              
                                 Το σύνολο της επικράτειας
                              
                           
                                 Ουγγαρία
                              
                              
                                 HU
                              
                              
                                 Το σύνολο της επικράτειας
                              
                           
                                 Φινλανδία
                              
                              
                                 FI
                              
                              
                                 Το σύνολο της επικράτειας
                              
                           
                                 Σουηδία
                              
                              
                                 SE
                              
                              
                                 Το σύνολο της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το σύνολο της επικράτειας του Ηνωμένου Βασιλείου
                                 Τα εδάφη των νήσων Guernsey και Jersey και το έδαφος της νήσου του Μαν
                              
                           
                                 Βακτηριακή νεφρίτιδα (BKD)
                              
                              
                                 Ιρλανδία
                              
                              
                                 IE
                              
                              
                                 Το σύνολο της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το έδαφος της Βόρειας Ιρλανδίας
                                 Τα εδάφη των νήσων Guernsey και Jersey και το έδαφος της νήσου του Μαν
                              
                           
                                 Λοιμώδης παγκρεατική νέκρωση (IPN)
                              
                              
                                 Φινλανδία
                              
                              
                                 FI
                              
                              
                                 Τα ηπειρωτικά τμήματα της επικράτειας
                              
                           
                                 Σουηδία
                              
                              
                                 SE
                              
                              
                                 Τα ηπειρωτικά τμήματα της επικράτειας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το έδαφος της νήσου του Man
                              
                           
                                 Γυροδακτύλωση Gyrodactylus salaris (GS)
                              
                              
                                 Ιρλανδία
                              
                              
                                 IE
                              
                              
                                 Το σύνολο της επικράτειας
                              
                           
                                 Φινλανδία
                              
                              
                                 FI
                              
                              
                                 Οι λεκάνες απορροής Tenojoki και Näätämöjoki· οι λεκάνες απορροής Paatsjoki, Tuulomajoki, και Uutuanjoki θεωρούνται ζώνες προστασίας
                              
                           
                                 Ηνωμένο Βασίλειο
                              
                              
                                 UK
                              
                              
                                 Το σύνολο της επικράτειας του Ηνωμένου Βασιλείου
                                 Τα εδάφη των νήσων Guernsey και Jersey και το έδαφος της νήσου του Μαν
                              
                           
                                 Ερπητοϊός των στρειδιών 1 μvar (OsHV-1μVar)
                              
                              
                                 Ιρλανδία
                              
                              
                                 IE
                              
                              
                                 Διαμέρισμα 1: Sheephaven Bay
                                 Διαμέρισμα 3: Killala Bay, Broadhaven Bay και Blacksod Bay
                                 Διαμέρισμα 4: Streamstown Bay
                                 Διαμέρισμα 5: Bertraghboy Bay και Galway Bay
                                 Διαμέρισμα 6: Poulnasharry Bay
                                 Διαμέρισμα A: Εκκολαπτήριο Tralee Bay
                              
                           
                                 Ηνωμένο Βασίλειο
                              
                              
                                 UK
                              
                              
                                 Η επικράτεια της Μεγάλης Βρετανίας, εκτός των River Roach, River Crouch, Blackwater Estuary και River Colne στο Essex, της βόρειας ακτής του Kent, του Poole Harbour στο Dorset και του River Teign στο Devon
                                 Η επικράτεια της Βόρειας Ιρλανδίας εκτός των Dundrum Bay, Killough Bay, Lough Foyle, Carlingford Lough και Strangford Lough
                                 Το έδαφος της νήσου Guernsey
                              
                           
                                 Λοίμωξη από τον ιό άλφα των σαλμονιδών (salmonid alphavirus — SAV)
                              
                              
                                 Φινλανδία
                              
                              
                                 FI
                              
                              
                                 Τα ηπειρωτικά τμήματα της επικράτειας»
                              
                           
               
            
                  2.
               
               
                  Το παράρτημα ΙΙΙ της απόφασης 2010/221/ΕΕ αντικαθίσταται από το ακόλουθο κείμενο:
                  
                     «ΠΑΡΑΡΤΗΜΑ III
                     
                        Κράτη μέλη και περιοχές με προγράμματα επιτήρησης όσον αφορά τον ερπητοϊό των στρειδιών 1 μvar (OsHV-1μVar) και τα οποία επιτρέπεται να λαμβάνουν εθνικά μέτρα για τον έλεγχο αυτής της νόσου σύμφωνα με το άρθρο 43 παράγραφος 2 της οδηγίας 2006/88/ΕΚ
                     
                     
                                 Νόσος
                              
                              
                                 Κράτος μέλος
                              
                              
                                 Κωδικός
                              
                              
                                 Γεωγραφική οριοθέτηση της περιοχής με εγκεκριμένα εθνικά μέτρα (κράτη μέλη, ζώνες και διαμερίσματα)»